《哭吴子珍 其二》
清代·谭廷献

我昔长安归，秋风吊袁生。袁吴为中表，各负侠少名。

我谓子记室，亦呼袁骑兵。袁死子已孤，子死我益惊。

生死凡夫中，苍苍有权衡。但惜二十年，苦为名教争。

推移我岭外，肝腑摧已平。军中周伯子，勿乃犹硁硁。

作者简介：谭廷献，字仲修，号复堂，仁和人。同治丁卯举人，官合肥知县。有《复堂诗》。